जागरण संवाददाता, मुर्शिदाबाद : मुर्शिदाबाद के सूती थाना इलाके से छह बांग्लादेशियों को गौ तस्करी के आरोप में गिरफ्तार कर लिया गया व उनके हवाले से 10 गायों को बरामद किया गया। गिरफ्तार किए गए तस्करों के नाम शकीम शेख (18), रब्बानी आलम (21), मोशर्रफ हुसैन (26), रनी शेख (19), दखल शेख (19) और मामून रज्जा (18) है, जो बांग्लादेश के चापाइनबाबगंज जिले के रहने वाले हैं। वहीं बताया गया कि इन सभी तस्करों को भारत-बांग्लादेश सीमा के पास स्थित दीघिरग्राम इलाके से रविवार देर रात पुलिस ने विशेष अभियान चलाकर गिरफ्तार किया। पुलिस से मिली जानकारी के मुताबिक 10 गायों को लेकर तस्कर सीमा के करीब पहुंचने ही वाले थे कि इतने में इसकी सूचना उन्हें मिल गई व समय रहते कार्रवाई कर सभी तस्करों को दबोच लिया गया, जिनके हवाले से 10 गायों को बरामद किया गया है। गौर हो कि इससे पहले भी बीते 13 दिसंबर को इस क्षेत्र से दो बांग्लादेशी तस्करों को गिरफ्तार किया गया था, जिनके हवाले से 15 गायों को बरामद किया गया था। वहीं बीते 10 दिसंबर को सूती थाना इलाके लखीपुर से 30 गायों की तस्करी के आरोप में सात बाग्लादेशियों को गिरफ्तार किया था। पिछले ढाई महीने में 15 से अधिक बाग्लादेशी नागरिकों को मवेशियों की तस्करी के आरोप में गिरफ्तार किया गया है।

Posted By: Jagran

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस